Huiswinkels – 'n nuwe aanlyn markplek | Maroela Media
Die landswye afsonderingsperiode het bykans alle ekonomiese bedrywe in Suid-Afrika op een of ander manier beïnvloed. Die toerismebedryf is veral erg geraak hierdeur, aangesien groot geleenthede soos feeste en skoue 'n groot samekoms van mense behels wat tydens die tyd van sosiale distansiëring nie toegelaat word nie. Diegene wat by sulke geleenthede uitstal, is dus sedert Maartmaand sonder 'n inkomste gelaat, met geen vooruitsig op enige feeste wat binnekort sal plaasvind nie.
Huiswinkels is 'n nuwe aanlyn markplek wat geskep is om hierdie probleem aan te spreek. Die platform bied vir uitstallers die geleentheid om hulle eie winkel aanlyn oop te maak teen 'n baie lae maandelikse koste. Aanlyn verkope het sedert die afsonderingsperiode met bykans 46% toegeneem, wat bevestig dat dit deel van die "nuwe normaal" is.
Die platform is deur Hetta Saunderson van M4 Events and Promotions van stapel gestuur, nadat haar maatskappy self deur feeste se kansellasies in die gesig gestaar is. Saunderson het met van haar kollegas en uitstallers gepraat en gou agtergekom dat iets gedoen moet word om vir mense die kans te gee om hulle inkomste aan te vul.
Saunderson beskryf Huiswinkels as die middelman tussen die koper en verkoper. Uitstallers het ten volle beheer oor hulle verkope en produkte, aangesien hulle self betalings en aflewerings met kopers organiseer. Alle uitstallers kan ook hulle produkte wysig, verwyder of selfs nuwe produkte laai deur middel van 'n spesiale portaal wat vir uitstallers geskep is. Huiswinkels se administratiewe personeel staan egter gereed om vir uitstallers te help in die verband wanneer ook al hulle hulp benodig.
Die voordele van so aanlyn platform is ooglopend. Dit is 24 uur per dag beskikbaar vir verkope. 'n Aanlyn winkel is ook redelik duur om te bou, wat beteken dat uitstallers die infrastruktuur van 'n aanlyn winkel kry teen 'n fraksie van die koste, indien hulle hul eie webtuiste laat bou. Buiten kos dit minder per maand as wat een dag by 'n gewone fees vir 'n uitstaller sou kos. Die grootste voordele van Huiswinkels is egter dat die platform aggressief bemark word, so uitstallers kry baie meer blootstelling as wat hulle sou kry indien hulle slegs hul produkte deur hulle eie Facebook-blaaie sou verkoop.
Huiswinkels het reeds meer as 15 uitstallers wat hulle platform gebruik. Daar is daagliks ook nuwe uitstallers wat deel word om hulle eie "winkel" op die webtuiste te plaas. Van die vernaamste uitstallers is byvoorbeeld Van Loveren Family Vineyards.
Besoek Huiswinkels by www.huiswinkels.co.za. Indien jy belangstel om deel te word van hierdie platform, stuur 'n e-pos aan [email protected].